Viktoras Masevičius

Viktoras Masevičius (1954 m. kovo 11 d. Vilniuje), choro dirigentas ir pedagogas.

Biografija 

1961–1972 choro dirigavimo mokėsi Vilniaus M. K. Čiurlionio vidurinėje meno mokykloje (dėst. J. Svirskienė). Mokyklą baigęs su pagyrimu, 1972–1977 choro dirigavimo studijas tęsė Lietuvos valstybinėje konservatorijoje (vyr. dėst. J. Aleksos, doc. J. Motiekaičio ir prof. A. Jozėno klasės). Konservatoriją baigęs su pagyrimu, paskirtas šios mokslo įstaigos Choro dirigavimo katedros asistentu, vėliau dėstytojas, vyr. dėstytojas, nuo 1990 docentas. 1977–1980 neakivaizdiniu būdu choro dirigavimą studijavo Maskvos valstybinės P. Čaikovskio konservatorijos asistentūroje pas prof. K. Pticą.

V. Masevičius 1972–1973 buvo Vilniaus valstybinio pedagoginio instituto studentų mišriojo choro, 1978–1979 Lietuvos kompozitorių sąjungos kamerinio vyrų choro ir 1979–1989 Lietuvos aklųjų ir silpnaregių sąjungos kamerinio mišriojo choro „Vilnius“ chormeisteris. 1979–1981 Lietuvos valstybinės konservatorijos merginų choro studijos vadovas, 1982–1989 konservatorijos neakivaizdinio skyriaus choro studijos vadovas (iki 1987 kartu su doc. A. Lopu, o vėliau talkino K. Barisas), 1985–1989 Choro dirigavimo katedros neakivaizdinio skyriaus vedėjas. Neakivaizdininkų mišrusis choras parengė nemaža ir stambių kūrinių: J. Naujalio mišias „Švenčiausių Kristaus Žaizdų garbei“, Č. Sasnausko „Requiem“, S. Šimkaus kantatas „Atsisveikinimas su tėvyne“ ir „Gyvuok, Tėvyne“, V. Budrevičiaus kantatą „Plieno dalgeliai“ ir oratoriją „Amžina begalybė“, G. F. Händelio oratorijų „Samsonas“ ir „Judas Makabėjus" fragmentus ir kt.

Nuo 1998 rudens pedagogas ir Vilniaus Juozo Tallat-Kelpšos konservatorijos moksleivių mišriojo choro vadovas.

Nuo 1982 V. Masevičius – Kauno politechnikos instituto (technologijos universiteto) darbuotojų ir studentų mišriojo choro „Absolventas“ meno vadovas ir dirigentas. Kolektyvą parengė 1985 respublikinei dainų šventei, 1990 Lietuvos tautinei dainų šventei, 1994 I ir 1998 II Pasaulio lietuvių dainų šventėms Kaune ir Vilniuje. 1983 ir 1986 liaudies dainų festivaliuose Panevėžyje laimėjo pirmąsias vietas, 1985 respublikinės dainų šventės konkurso laureatas. Choras paruošė per 100 įvairių epochų ir stilių kūrinių ir surengė apie 240 koncertų. Su pasisekimu koncertavo Vokietijoje, Rusijoje, Estijoje, Ukrainoje, Baltarusijoje, Karaliaučiuje ir kitur. 1998 m. vasario 21 d. „Absolvento" choras surengė koncertą, skirtą 30-mečiui pažymėti.

1988 rudenį V. Masevičius Kaune suorganizavo merginų kamerinį (36 dalyvių) chorą „Kaunas", kuris pasiekė ryškių meninių laimėjimų. Jau 1989 VIII Stasio Šimkaus chorų konkurse Klaipėdoje jis pelnė pirmąją vietą, 1990 XIV B. Bartoko šiuolaikinės muzikos konkurse Debrecene (Vengrija) laimėjo antrąją vietą. Tokią pat vietą merginos pelnė ir 1992 tarptautiniame chorų konkurse Italijoje (Arecas). 1993 merginų chorą priglaudė Kauno Vytauto Didžiojo universitetas. Į kolektyvą įsiliejus studentėms ir magistrantėms, jis tapo universiteto kameriniu merginų choru. 1994 merginos dalyvavo tarptautiniame universitetinės muzikos festivalyje (FIMU) Belforte (Prancūzija), G. Palestrinos muzikos festivalyje Fano (Italija), 1994 I Pasaulio lietuvių dainų šventėse Kaune ir Vilniuje -gerai pasirodė chorų konkurse. 1995 X tarptautiniame Stasio Šimkaus chorų konkurse Klaipėdoje šis choras laimėjo pirmąją vietą, 1996 tarptautiniame chorų konkurse Arece (Arezzo, Italija) – dvi trečiąsias vietas ir specialų diplomą, išleido kompaktinį diską. Merginos išmoko apie 250 įvairių epochų ir stilių kūrinių ir surengė per 300 koncertų Lietuvoje bei užsienyje: Airijoje, Vengrijoje, Prancūzijoje, Italijoje, Kuboje, Lenkijoje, Austrijoje, Slovėnijoje ir kitur. 1996–1997 surengė koncertų ciklą, skirtą Kauno universiteto 75-mečio garbei.

Chorui dažnai talkino Kauno kamerinis orkestras. 1997 m. lapkričio 22 d. Vilniaus Arkikatedroje Bazilikoje choras atliko J. Tamulionio monumentalų kūrinį „Missa op. 222". 1998 II Pasaulio dainų šventės chorų konkurse Vilniuje V. Masevičiaus diriguojamas merginų kolektyvas savo kategorijoje laimėjo antrąją vietą, o antrajame ture rungėsi dėl Grand Prix.

V. Masevičius nuo 1983 Kauno miesto dainų švenčių dirigentas, 1985 Trakų rajono dainų šventės dirigentas, 1995 Baltijos studentų dainų šventės „Gaudeamus-XII“ Tartu dirigentas, 1995 ir 1997 moterų chorų festivalių „Aš atdarysiu dainų skrynelę“ Kretingoje dirigentas, 1994 Pasaulio ateitininkų kongreso Vilniuje iškilmių dirigentas, 1997 III tarptautinio jaunimo festivalio „Marija, skaisčiausia Marija" Šiauliuose dirigentas, 1998 II Pasaulio lietuvių dainų šventės Vilniuje dirigentas. Yra Kauno miesto aukštųjų mokyklų studentų chorų koordinatorius, Lietuvos muzikos akademijos Choro dirigavimo katedros metodinės komisijos narys ir valstybinių egzaminų komisijų narys, 1997 Šiaulių pedagoginio instituto Muzikos katedros baigiamųjų egzaminų komisijos pirmininkas. Spaudoje paskelbė straipsnių ir koncertų recenzijų, parašė mokslo tiriamųjų darbų. 1990 jam suteiktas nusipelniusio artisto garbės vardas.

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Masevičius, Viktoras
Masevičius, Viktoras
Tarptautinio Stasio Šimkaus chorų konkurso dalyviai